मनोज जरांगे पाटील यांची सरकारसमोर मोठी मागणी; ‘58 लाख नोंदी दिल्या, आता कुणबी प्रमाणपत्र द्या’

जालना : मराठा आरक्षणाच्या मुद्द्यावरून मनोज जरांगे पाटील यांनी सरकारसमोर मोठी मागणी मांडली आहे. “तुम्ही आम्हाला 58 लाख नोंदी दिल्या आहेत. आता आम्हाला कुणबी प्रमाणपत्र द्या. तलाठी, ग्रामसेवक आणि तत्सम अधिकाऱ्यांना प्रमाणपत्र देण्याच्या सूचना द्या. त्याची यादी लावा,” अशी मागणी जरांगे पाटील यांनी केली.

मनोज जरांगे पाटील यांच्या भेटीसाठी राज्य सरकारचे शिष्टमंडळ आज अंतरवली सराटीत दाखल झाले आहे. मंत्री राधाकृष्ण विखे पाटील, शंभूराज देसाई, उदय सामंत आणि आमदार प्रसाद लाड हे जरांगे पाटील यांच्याशी चर्चा करत आहेत.

हेही वाचा –  नितीन गडकरींचं मोठं विधान; म्हणाले, ‘आता जास्त काम करू शकत नाही, नव्या पिढीला संधी दिली पाहिजे’

29 ऑगस्टपासून आंदोलनाचा इशारा

मराठा आरक्षणाच्या मागणीसाठी मनोज जरांगे पाटील यांनी 29 ऑगस्टपासून आंदोलन करण्याचा इशारा दिला आहे. या पार्श्वभूमीवर सरकारकडून जरांगे यांच्याशी चर्चा करून तोडगा काढण्याचे प्रयत्न सुरू आहेत.

चर्चेदरम्यान 58 लाख कुणबी नोंदींचा मुद्दा केंद्रस्थानी असल्याचे दिसून आले. या नोंदींच्या आधारे पात्र मराठा बांधवांना कुणबी प्रमाणपत्र देण्याची प्रक्रिया सुरू करण्याची मागणी जरांगे पाटील यांनी केली आहे.

दरम्यान, आंदोलनाचे काउंटडाऊन सुरू झाल्याने सरकारच्या शिष्टमंडळाची ही भेट महत्त्वाची मानली जात असून, चर्चेतून तोडगा निघतो का, याकडे राज्याचे लक्ष लागले आहे.